Ομπάμα: Η Δύση ενήργησε για τον τερματισμό της αιματοχυσίας στη Λιβύη
σε διάγγελμα του ο Αμερικανός Πρόεδρος εξήγησε τους λόγους ανάμειξης των ΗΠΑ στις επιχειρήσεις στην Λιβύη
Ο πρόεδρος Ομπάμα δήλωσε ότι οι ΗΠΑ συμμετείχαν στις στρατιωτικές επιχειρήσεις σε βάρος του ηγέτη της Λιβύης, Μοαμάρ Γκαντάφι, για «να σταματήσουν μια σφαγή» και για τον «τερματισμό της βάναυσης καταπίεσης» του λαού της Λιβύης. Σε τηλεοπτικό του διάγγελμα ο Αμερικανός Πρόεδρος επεσήμανε ότι η εξουσιοδοτημένη από τα ΗΕ επιχείρηση κατάφερε να σταματήσει την «θανατηφόρα προέλαση» του Λίβυου ηγέτη. Ο Μοαμάρ Γκαντάφι έχει χάσει την εμπιστοσύνη του λαού του, επεσήμανε ο κ. Ομπάμα και πρόσθεσε ότι «δεν υπάρχει αμφιβολία πως η Λιβύη και ο κόσμος ολόκληρος θα ήταν καλύτερα» χωρίς τον Γκαντάφι στην εξουσία. Αλλά ο Αμερικανός Πρόεδρος ξεκαθάρισε ότι η διεύρυνση των στρατιωτικών επιχειρήσεων για να συμπεριλάβουν την αλλαγή καθεστώτος στη Λιβύη, θα ήταν λάθος. Ο κ. Ομπάμα πρόσθεσε ότι η Αμερικανίδα Υπουργός Εξωτερικών, Χίλαρυ Κλίντον, θα μεταβεί σήμερα στο Λονδίνο για διαβουλεύσεις με εκπροσώπους άνω των 30 χωρών και της αντιπολίτευσης στη Λιβύη, με θέμα το είδος των πολιτικών προσπαθειών που κρίνονται απαραίτητες για την άσκηση πίεσης στον Μοαμάρ Γκαντάφι. Στο διάγγελμα του ο κ. Ομπάμα αναφέρθηκε στο στρατηγικό συμφέρον των ΗΠΑ να αποτρέψουν τον Λίβυο ηγέτη απ’ το να «εξουδετερώσει όσους του αντιστέκονται» και να προκαλέσει «ανθρωπιστική κρίση». Ο Αμερικανός Πρόεδρος δεσμεύτηκε πως θα βοηθήσει για την διατήρηση της ασφάλειας των αμάχων της Λιβύης και θα συνεργαστεί με την διεθνή κοινότητα για την χορήγηση τροφίμων και ιατρικής βοήθειας προς τους Λίβυους. Ο κ. Ομπάμα τόνισε όμως ότι ο ρόλος των ΗΠΑ θα είναι περιορισμένος και ότι δεν πρόκειται να σταλούν Αμερικανικές χερσαίες δυνάμεις στη Λιβύη και πρόσθεσε ότι από την Τετάρτη το ΝΑΤΟ θα αναλάβει την επιτήρηση της ζώνης απαγόρευσης πτήσεων και την προστασία του λαού της Λιβύης. Επίσης ο Αμερικανός Πρόεδρος κατονόμασε όλες τις χώρες που συμμετέχουν στις συμμαχικές επιχειρήσεις στη Λιβύη, συμπεριλαμβανομένης της Ελλάδας και της Τουρκίας. Ο κ. Ομπάμα ολοκλήρωσε την ομιλία του λέγοντας ότι οι ΗΠΑ «καλωσορίζουν το γεγονός ότι αλλάζει η ιστορία στη Μέση Ανατολή και τη Βόρεια Αφρική και ότι οι νέοι άνθρωποι ανοίγουν το δρόμο», όπως είπε χαρακτηριστικά. Στόχος του διαγγέλματος του κ. Ομπάμα ήταν να απαντήσει σε ανησυχίες του Κογκρέσου και άλλων πλευρών που έχουν επικρίνει τον Αμερικανό Πρόεδρο ότι δεν είχε διευκρινίσει τους στόχους των ΗΠΑ πριν στείλει Αμερικανικές δυνάμεις να πραγματοποιήσουν αεροεπιδρομές προς υποστήριξη των Λίβυων ανταρτών.